Flugferðum innanlands sem og milli landa, hefur ýmist verið flýtt eða aflýst vegna veðursins í kvöld. Tryggingafélög hvetja fólk til að forða vatnstjóni og fara gætilega í hálkunni, helst á mannbroddum.
Illviðrið sem brestur á síðar í dag raskar flugumferð. Þannig hefur Flugfélagið Ernir fellt niður flug til Vestmannaeyja og síðdegisflug til Húsavíkur. Flugferð til Hornafjarðar verður flýtt. Icelandair hefur fellt niður flugferð til Egilsstaða og Akureyrar.
Veðrið hefur einnig áhrif á millilandaflug, þó ekki á flugferðir Play Air, að minnsta kosti enn sem komið er. Icelandair hefur flýtt síðdegisflugi til Bandaríkjanna og London um klukkustund og aflýst ferð til Toronto. Sumar ferðir erlendra flugfélaga hafa verið felldar niður. Þá ætti að skýrast þegar líður á daginn hvernig verður með flug í fyrramálið.
Hjá Landsneti eru menn og konur í viðbragðsstöðu og hafa farið yfir mönnun í morgun. Viðbúið er að ýmsum viðburðum sem fyrirhugaðir eru seinni part dags verði frestað. Til að mynda hefur íbúafundi í Skaftárhreppi verði frestað til morguns.
Tryggingafélög hvetja fólk til að huga að niðurföllum og draga fram mannbrodda til að steypast ekki á höfuðið í hálkunni. Fjölnir Daði Georgsson, forstöðumaður eignatjóna hjá TM, hvetur fólk til að forða því að vatn leiti inn í hús.
Það er auðvitað mjög mikilvægt að moka frá niðurföllum og sömuleiðis þakrennur og svalir, og sömuleiðis af þökunum jafnvel. Ef það kemur rigning ofan í þetta þá þyngist snjórinn mjög mikið og getur ollið miklu tjóni. Þakið getur hæglega sligast undan því.
Þá geta grýlukerti og snjóhengjur fallið af þökum og niður á fólk og bíla. Húseigendur eru hvattir til að fara varlega við að hreinsa af þökum. Þá ætti fólk einnig að gæta sín á hálkunni.
Hvet alla til að nota mannbrodda og passa sig sérstaklega. Þetta er hundleiðinlegt þegar aðstæðurnar eru svona. En ef allir passa sig og reyna að hjálpa hver öðrum og salta og sanda og reyna að brjóta klakann frá, þá vonandi meiða sig ekki mjög margir.

Flugferðum, bæði innanlands og milli landa, hefur ýmist verið flýtt eða aflýst í kvöld. Tryggingafélög hvetja fólk til að koma í veg fyrir vatnstjón og fara gætilega í hálkunni, helst á mannbroddum. 